ሁሉም መንገዶች ወደ አምላክ የማያደርሱ ከሆነ በአሁኑ ጊዜ ከሚገኙት በሺህ የሚቆጠሩ መንገዶች መካከል ወደ ሕይወት የሚያደርሰውን ቀጭኑን መንገድ ለይተን ማወቅ የምንችለው እንዴት ነው? እስቲ የሚከተለውን ምሳሌ ተመልከት፦ አንድ ትልቅ ከተማ ውስጥ መንገድ ጠፋብህ እንበል። ከዚያም ሰው ለመጠየቅ አሰብክ። የጠየቅከው የመጀመሪያው ሰው ወደ ግራ ታጥፈህ ሂድ አለህ፤ ሁለተኛው ሰው ደግሞ ወደ ቀኝ ታጠፍ አለህ። ሦስተኛ ሰው ስትጠይቅ ደግሞ አንተ ደስ ባለህ መንገድ ብትሄድ ልዩነት እንደሌለው ነገረህ። መጨረሻ ላይ ያገኘኸው አንድ ሰው ግን አስተማማኝ የሆነ ካርታ አውጥቶ ትክክለኛውን መንገድ አሳየህ። እንዲያውም መንገዱ እንዳይጠፋብህ ማመሳከር እንድትችል ካርታውን ሰጠህ። ከዚህ በኋላ ያሰብክበት ቦታ እንደምትደርስ እርግጠኛ አትሆንም?
